Internaţionalul francez al echipei AC Milan, Olivier Giroud, şi-a oficializat luni plecarea de la clubul italian, la finele actualului sezon competiţional, pentru a-şi continua cariera în campionatul nord-american de fotbal (MLS), potrivit Agerpres.
"Voi juca ultimele mele două meciuri cu AC Milan. Îmi voi continua cariera în campionatul nord-american", a declarat Giroud într-un videoclip publicat pe o reţea de socializare a clubului din Serie A.
El nu a menţionat numele viitoarei sale echipe, care ar trebui să fie Los Angeles FC.
Luna trecută, surse din anturajul jucătorului declarau că acesta a ajuns la o înţelegere cu Los Angeles FC, echipă din Major League Soccer (MLS), căreia i se va alătura din această vară.
Atacantul în vârstă de 37 de ani, aflat la încheierea contractului cu clubul din Milano, ar fi semnat o înţelegere pe un an şi jumătate cu gruparea nord-americană unde va sosi pe data de 1 august. Perioada de transferuri din MLS debutează pe 18 iulie.
După trei sezoane la AC Milan, unde a fost campion al Italiei (2022), Giroud va juca pentru al optulea club din cariera sa.
La Los Angeles FC, Giroud, care la naţionala ţării sale a avut 131 de selecţii marcând 57 de goluri, îl va avea coechipier pe prietenul şi conaţionalul său, fostul portar Hugo Lloris.
AC Milan este pe locul 2 în Serie A, cu 74 de puncte.